เอกสารแนบ 3

1. รายงานความรับผิดชอบของคณะกรรมการต่อรายงานทางการเงิน

  วันที่ 27 ธันวาคม พ.ศ. 2553

เรียน ผู้ถือหุ้น บริษัท โทรีเซนไทย เอเยนต์ซีส์ จำกัด (มหาชน)

คณะกรรมการบริษัทฯ ได้ให้ความสำคัญต่อหน้าที่และความรับผิดชอบ ในการดูแลกิจการบริษัทฯ
ให้มีการจัดการที่ดี ให้เป็นไปตามกฎหมายวัตถุประสงค์ และข้อบังคับของบริษัท ตลอดจนมติที่ประชุม
ผู้ถือหุ้นด้วยความ ซื่อสัตย์สุจริต ระมัดระวัง รักษาผลประโยชน์ของบริษัท ผู้ถือหุ้น และผู้ลงทุนทั่วไป
โดยกำกับดูแลให้รายงานทางการเงินของบริษัทฯ มีการบันทึกข้อมูลทางบัญชีที่ถูกต้อง ครบถ้วน
สามารถสะท้อนฐานะการเงินและผลดำเนินงานที่เป็นจริงของบริษัท

คณะกรรมการบริษัทฯ ได้แต่งตั้งคณะกรรมการตรวจสอบ ซึ่งประกอบด้วย กรรมการอิสระที่เป็น
ผู้ทรงคุณวุฒิมีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทย
ให้เข้ามาทำหน้าที่สอบทานให้บริษัทฯ มีการรายงานการเงินอย่างถูกต้องเพียงพอ
สอบทานระบบควบคุมภายใน รวมทั้งมี สอบทานการปฏิบัติของบริษัทฯ
ให้เป็นไปตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
หรือกฎหมายที่เกี่ยวข้องกับธุรกิจของบริษัทฯ
ซึ่งคณะกรรมการตรวจสอบได้รายงานผลการปฏิบัติงานต่อคณะกรรมการบริษัทฯ แล้ว

คณะกรรมการบริษัทฯ มีความเห็นว่า งบการเงินประจำปี 2553 ของบริษัทฯ
และบริษัทย่อยที่คณะกรรมการตรวจสอบได้สอบทานร่วมกับฝ่ายบริหาร และผู้สอบบัญชีของบริษัทฯ
ได้ตรวจสอบแล้ว ได้แสดงฐานะการเงินและ
ผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไป

  ---------------------------------- --- --------------------------------
  (นายอัศวิน คงสิริ)                         (ม.ล. จันทรจุฑา จันทรทัต)

  ประธานกรรมการ                          กรรมการผู้จัดการใหญ่และ

                                         ประธานเจ้าหน้าที่บริหาร
  ---------------------------------- --- --------------------------------

2. รายงานคณะกรรมการตรวจสอบ

คณะกรรมการตรวจสอบทุกท่านเป็นกรรมการบริษัท
ซึ่งกรรมการตรวจสอบทุกท่านมีคุณสมบัติตามข้อกำหนดเรื่องความเป็นอิสระ
ที่กำหนดโดยคณะกรรมการกำกับหลักทรัพย์และตลาดหลักทรัพย์ และตลาดหลักทรัพย์แห่งประเทศไทย
ทั้งนี้คณะกรรมการตรวจสอบ ประกอบด้วย นางปรารถนา มงคลกุล (ประธานกรรมการตรวจสอบ)
ดร. ศิริ การเจริญดี และนาย อัศวิน คงสิริ (จนถึงวันที่ 26 พฤศจิกายน พ.ศ. 2553)
และนับจากวันที่ 26 พฤศจิกายน พ.ศ. 2553 เป็น นายศักดิ์ เอื้อชูเกียรติ

คณะกรรมการตรวจสอบช่วยสนับสนุนให้คณะกรรมการบริษัท
สามารถปฏิบัติงานตามความรับผิดชอบได้เป็นผลสำเร็จ โดยการช่วยกำกับดูแลในเรื่องดังต่อไปนี้

  1. ความถูกต้องและครบถ้วนของข้อมูลทางการเงิน

  2. การปฏิบัติตามกฎหมาย และระเบียบข้อบังคับว่าด้วยหลักทรัพย์และตลาดหลักทรัพย์
  และกฎหมายอื่นที่เกี่ยวข้อง

  3. คุณสมบัติและความเป็นอิสระของผู้ตรวจสอบบัญชี

  4. ผลการปฏิบัติงานของฝ่ายตรวจสอบภายในและผู้ตรวจสอบบัญชีภายนอก

นอกจากนี้ คณะกรรมการตรวจสอบยังติดตามและสนับสนุนให้เกิดการกำกับดูแลกิจการที่ดี
โดยเสริมสร้างให้เกิดการรับรู้และให้คำแนะนำแก่ฝ่ายบริหารเกี่ยวกับการบริหารความเสี่ยง
และแนวปฏิบัติเกี่ยวกับการควบคุมภายใน

เพื่อให้สอดคล้องกับหลักการข้างต้น คณะกรรมการตรวจสอบมีบทบาทและความรับผิดชอบหลัก ดังนี้

-   การรายงานทางการเงิน

  คณะกรรมการตรวจสอบจะสอบทานงบการเงินระหว่างกาล
  และงบการเงินประจำปีเพื่อให้คำแนะนำแก่คณะกรรมการบริษัทในการอนุมัติงบการเงินดังกล่าว
  ทั้งนี้ในการสอบทานงบการเงิน
  คณะกรรมการตรวจสอบจะสอบทานโดยให้ความสำคัญในประเด็นที่เกี่ยวกับการเปลี่ยนแปลงนโยบายบัญชีและขั้นตอนการปฏิบัติงาน
  การตัดสินใจในเรื่องหลักๆ ที่สำคัญและมีความเสี่ยง
  รายการปรับปรุงทางบัญชีของผู้ตรวจสอบบัญชีที่มีสาระสำคัญ
  สมมติฐานเกี่ยวกับการดำเนินกิจการอย่างต่อเนื่อง
  การปฏิบัติตามมาตรฐานการบัญชีรวมถึงกฎและระเบียบของตลาดหลักทรัพย์แห่งประเทศไทยและกฎหมายอื่นที่เกี่ยวข้อง

-   การตรวจสอบบัญชี

  คณะกรรมการตรวจสอบจะหารือกับผู้ตรวจสอบบัญชีภายนอก เกี่ยวกับแผนการตรวจสอบ
  รายงานการตรวจสอบงบการเงินประจำปี
  สอบทานหนังสือแจ้งถึงฝ่ายบริหารและผลการตอบกลับของฝ่ายบริหาร
  รวมถึงสอบทานวัตถุประสงค์ในการตรวจสอบและความเป็นอิสระของผู้ตรวจสอบบัญชีจากฝ่ายบริหารและบริษัทฯ
  นอกจากนี้ คณะกรรมการตรวจสอบยังเป็นผู้พิจารณาและให้คำแนะนำแก่คณะกรรมการบริษัท
  ในการคัดเลือกและแต่งตั้งผู้ตรวจสอบบัญชี รวมถึงการพิจารณาค่าสอบบัญชีด้วย

-   การตรวจสอบภายใน

  คณะกรรมการตรวจสอบจะสอบทานขอบเขตการปฏิบัติงานตรวจสอบภายใน แนวการตรวจสอบ
  และประเด็นที่มีสาระสำคัญที่ตรวจพบในระหว่างปี
  รวมถึงการตอบสนองต่อประเด็นที่ตรวจพบของฝ่ายบริหาร
  เพื่อความเชื่อมั่นต่อความเหมาะสมของการปฏิบัติงานตรวจสอบภายใน
  และความเพียงพอของระบบการควบคุมภายในของบริษัท ฯ

-   การบริหารความเสี่ยง

  คณะกรรมการตรวจสอบจะสอบทานถึงประสิทธิภาพของการควบคุมที่มีสาระสำคัญ ซึ่งประกอบด้วย
  การควบคุมด้านการเงิน การกำกับการปฏิบัติตามกฎระเบียบและข้อบังคับต่างๆ
  และการบริหารความเสี่ยง เพื่อรักษาผลประโยชน์จากการลงทุนของผู้ถือหุ้น
  และทรัพย์สินของบริษัทฯ

-   รายการค้าระหว่างบุคคลที่เกี่ยวข้องกัน หรือรายการที่อาจมีความขัดแย้งทางผลประโยชน์
    คณะกรรมการตรวจสอบจะสอบทานรายการค้าระหว่างบุคคลที่เกี่ยวข้องกัน
    หรือรายการที่อาจมีความขัดแย้งทางผลประโยชน์ที่เกิดขึ้นในปี 2553 เพื่อให้มั่นใจว่า บริษัทฯ
    ปฏิบัติตามข้อกำหนดของตลาดหลักทรัพย์แห่งประเทศไทย และกฎหมายอื่นที่เกี่ยวข้อง

ในระหว่างรอบปีบัญชี สิ้นสุดวันที่ 30 กันยายน 2553
คณะกรรมการตรวจสอบได้มีการประชุมรวมทั้งสิ้น 9 ครั้ง
โดยกรรมการทุกท่านเข้าร่วมการประชุมทุกครั้ง เพื่อสอบทานระบบบัญชี และระบบการควบคุมภายใน
ตลอดจนรายงานทางการเงินทั้งรายไตรมาสและประจำปีก่อนนำเสนอสู่ที่ประชุมคณะกรรมการบริษัท
และเผยแพร่สู่สาธารณชน โดยการสอบทานประเด็นต่างๆ
คณะกรรมการตรวจสอบได้กระทำโดยอิสระ
และได้ร่วมหารือและแลกเปลี่ยนความคิดเห็นกับผู้ตรวจสอบบัญชี ผู้บริหารที่เกี่ยวข้อง
และผู้ตรวจสอบภายใน
นอกจากนี้รายงานการประชุมทั้งหมดของคณะกรรมการตรวจสอบได้ถูกนำเสนอให้แก่ที่ประชุมคณะกรรมการบริษัทเป็นรายไตรมาสเพื่อรับทราบข้อมูลและพิจารณา

โดยสรุปคณะกรรมการตรวจสอบพิจารณาแล้วมีความเห็นว่า การดำเนินงานของบริษัทฯ ในปี2553

-   มีระบบการควบคุมภายในที่เพียงพอและเหมาะสม

-   รายงานทางการเงินได้จัดทำขึ้นตามหลักการบัญชีที่รับรองทั่วไป มีความถูกต้อง ครบถ้วน
    เป็นที่เชื่อถือได้

-   บริษัทฯ ได้ปฏิบัติตามกฎหมายและระเบียบข้อบังคับว่าด้วยหลักทรัพย์และตลาดหลักทรัพย์
    และกฎหมายอื่นที่เกี่ยวข้อง

-   ผู้ตรวจสอบบัญชี ซึ่งได้แก่ บริษัท ไพร้ซวอเตอร์เฮาส์คูเปอร์ เอบีเอเอส จำกัด
    ได้ปฏิบัติหน้าที่อย่างเหมาะสม

-   รายการค้าระหว่างบุคคลที่เกี่ยวข้องกันหรือรายการที่อาจมีความขัดแย้งทางผลประโยชน์ที่เกิดขึ้นในปี
    2553 มีความสมเหตุสมผลและเป็นไปเพื่อประโยชน์สูงสุดของบริษัท ฯ

ทั้งนี้ คณะกรรมการตรวจสอบได้ปฏิบัติหน้าที่โดยอิสระ
และมีสิทธิและดุลพินิจเต็มที่ในการเชิญกรรมการหรือเจ้าหน้าที่บริหารเข้าร่วมประชุม
รวมถึงไม่มีข้อจำกัดในการเข้าถึงข้อมูล

สำหรับงบการเงินประจำปีสิ้นสุดวันที่ 30 กันยายน 2554
คณะกรรมการตรวจสอบได้เสนอต่อคณะกรรมการบริษัทฯ ให้พิจารณาแต่งตั้งบริษัท
ไพร้ซวอเตอร์เฮาส์คูเปอร์ เอบีเอเอส จำกัด เป็นผู้ตรวจสอบบัญชีของบริษัทฯ
ต่อเนื่องจากปีที่ผ่านมา
เนื่องจากบริษัทดังกล่าวเป็นบริษัทที่มีชื่อเสียงและมีมาตรฐานการตรวจสอบเป็นที่ยอมรับอย่างกว้างขวาง
การแต่งตั้งผู้ตรวจสอบบัญชีจะได้นำเสนอต่อที่ประชุมใหญ่สามัญประจำปีของผู้ถือหุ้นที่จะมีขึ้นในเดือนมกราคม
2554 เพื่อให้ความเห็นชอบต่อไป

นางปรารถนา มงคลกุล

ประธานกรรมการตรวจสอบ